Eksklusief: Kyk Steve se 6de (en laaste) 'Afrika-kind' | Netwerk24
Eksklusief: Kyk Steve se 6de (en laaste) 'Afrika-kind'
Deur Hannes Kruger 19 Junie 2017 13:11
Steve Hofmeyr saam met sy pasgebore klein Romy-Lee wat 2,9 kg weeg. Foto: Verskaf
Steve Hofmeyr is vir nou eers klaar.
Sy sesde "Afrika-kind" is Maandagoggend gebore en dis die laaste een, sê hy.
"As dit in my vrou (Janine) se hande was, sal daar nog enetjie wees. Maar miskien moet ek nou ophou. Ek wil darem daar wees as hulle matriekafskeid toe gaan. Ek is nou klaar daarmee," sê 'n trotse Steve (52) 'n paar uur ná klein Romy-Lee Hofmeyr se geboorte Maandagoggend in Pretoria om 08:11.
"Ek het bygedra tot die witaanwas-probleem op my manier," spot hy en lag.
Maandagoggend. 08:11. Romy-lee. 2.9kg. Alles wel. Trane. Blydskap. Kleine Mej. Wêreld vir my....
— Steve Hofmeyr (@steve_hofmeyr) June 19, 2017
Hy is opgewonde en lag baie.
Maar hy huil ook.
"Ek het al vier keer getjank. Ek huil as ek haar sien. Sy is pragtig."
Hy is ook positief oor haar toekoms in Suid-Afrika.
As dit in my vrou (Janine) se hande was, sal daar nog enetjie wees. Maar miskien moet ek nou ophou
"Dis nie 'n geheim dat ek nie baie optimisties is nie, jy weet. Maar as ek nie hoop gehad het of lig in die tonnel gesien het nie, het ek al lankal net gewaai.
"Ek sou net vir my kinders gesê het 'kom ons waai', want ons kan. Ek het nogal geloof in Suid-Afrikaners. Gewone mense wat die land wil maak werk. Ek wil hê my kind moet hier grootword," sê hy.
Sy moet 'n "Afrika-kind" wees, sê hy.
"Sy moet ook 'n Afrikaner wees. Sy moet in Afrikaans groot gemaak word. En sy het lang bene. So ek voorspel sy gaan tennis speel of netbal of 'n model wees."
Dankie almal. Ek tjank sommer elke keer as ek haar sien. Baie hare. Soenbek. Lang bene ook nog.
Janine het dié langbeentjie met 'n keisersnee die lig laat sien.
"Sy (Janine) was baie sterk deur dit alles. Janine het nog nie opgehou lag sedert sy swanger geraak het nie en sy glimlag steeds. Sy sit hier oorkant my."
Romy-Lee onderbreek die gesprek.
"Aa! Hier kom haar eerste klankies uit!" vertel hy opgewek.
En die eerste pakkie wat sy aan het?
"Ag, 'n pienke, ek weet nie wat daarop is nie."
Janine val hom in die rede. 'n Kort stilte heers. Hy luister en antwoord weer: "Dis fyntjies met 'n bietjie kant. 'n Klein pienk . . . Wat noem jy daai? Jumpsuit. Daar's hy."
Romy-Lee styf toegedraai in Steve Hofmeyr se arms. Sy is Maandagoggend omstreeks 08:11 gebore. Foto: Verskaf
Hy sê dis dalk ook nog 'n bietjie te vroeg om te sê, maar hy is bevrees sy is mooier as sy ander kinders.
"In die eerste maand lyk alle babas vir my soos Winston Churchill. Maar hierdie enetjie is prágtig."
Daar is mense wat al baie lank wag vir hierdie pragtige enetjie en al lank baie hard gebid het en nou baie verheug is dat sy nou hier en gesond is, sê hy.
Romy-Lee Hofmeyr se voetjie. Foto: Verskaf
"Daar is soveel mense wat rêrig omgee en ag, sulke goeie vibes. Tannies het al goeters vir ons gebrei van laas jaar af, jy weet. So ons is baie dankbaar vir almal."
Sy het "kamers vol geskenke en is baie bederf".
"O my jis, jy wil nie weet hoeveel geskenke sy het nie. Daar is nie 'n kind wat meer bederf is voor geboorte as hierdie een nie. 'n Kamer vol goeters.
"Sy het alles wat in-plug, alles wat biep maak, alles wat blink. Sy het 'n tipe van paleis waarin sy bly. Alles hang met fairy lights en goeters van die dak af. Sy is wragtig 'n bevoorregte enetjie."
Hy sê hulle sal eers later 'n volledige foto van Romy-Lee wys wanneer hulle gereed is, maar "hou dit vir nou eers privaat".
Steve het later laat weet: "Sy't tussen baie skreeuende babas nog nie 'n piep gemaak nie. Sy is taai soos haar mamma."